2022 12 16
LT
Europos Sąjungos oficialusis leidinys
L 322/17
(3)
savo 2019 m. birželio 17 d. komunikate „Nefinansinių ataskaitų teikimo gairės.
Papildomas dokumentas dėl su klimatu susijusios informacijos teikimo“ (toliau – Gairės dėl su klimatu susijusios informacijos teikimo) Komisija pabrėžė su klimatu susijusios informacijos teikimo naudą įmonėms, visų pirma didinant informuotumą ir supratimą apie su klimatu susijusią riziką ir galimybes įmonėje, įvairinant investuotojų bazę, kuriant mažesnes kapitalo sąnaudas ir gerinant konstruktyvų dialogą su visais suinteresuotaisiais subjektais.
Be to, įvairovė bendrovių valdybose gali turėti įtakos sprendimų priėmimui, įmonių valdymui ir atsparumui;
(4)
savo 2019 m. gruodžio 5 d. išvadose dėl kapitalo rinkų sąjungos kūrimo Taryba pabrėžė patikimos, palyginamos ir aktualios informacijos apie riziką tvarumui, tvarumo galimybes ir poveikį svarbą ir paragino Komisiją apsvarstyti galimybę parengti europinį nefinansinės informacijos atskleidimo standartą;
(5)
savo 2018 m. gegužės 29 d. rezoliucijoje dėl tvarių finansų (14) Europos Parlamentas paragino toliau rengti nefinansinės informacijos atskleidimo reikalavimus pagal Direktyvą 2013/34/ES.
Savo 2020 m. gruodžio 17 d. rezoliucijoje dėl tvaraus įmonių valdymo (15) Europos Parlamentas palankiai įvertino Komisijos įsipareigojimą peržiūrėti Direktyvą 2013/34/ES ir pabrėžė poreikį sukurti visapusišką Sąjungos nefinansinės informacijos atskleidimo sistemą, apimančią privalomus Sąjungos nefinansinės informacijos atskleidimo standartus.
Europos Parlamentas paragino į informacijos atskleidimo reikalavimų taikymo sritį įtraukti papildomų kategorijų įmones ir nustatyti audito reikalavimą;
(6)
savo 2015 m. rugsėjo 25 d. rezoliucijoje „Keiskime mūsų pasaulį.
Darnaus vystymosi darbotvarkė iki 2030 m.“ (toliau – Darbotvarkė iki 2030 m.)
Jungtinių Tautų (JT) Generalinė Asamblėja priėmė naują visuotinę darnaus vystymosi programą.
Esminė Darbotvarkės iki 2030 m. dalis yra JT darnaus vystymosi tikslai ir ji apima tris darnumo aspektus: ekonominį, socialinį ir aplinkos.
2016 m. lapkričio 22 d.
Komisijos komunikate „Tolesni tvarios Europos ateities užtikrinimo žingsniai.
Europos veiksmai siekiant tvarumo“ darnaus vystymosi tikslai siejami su Sąjungos politikos sistema, siekiant užtikrinti, kad visais Sąjungos veiksmais ir politikos iniciatyvomis tiek Sąjungoje, tiek už jos ribų nuo pat pradžių į šiuos tikslus būtų atsižvelgiama.
Savo 2017 m. birželio 20 d. išvadose „Tvari Europos ateitis.
ES atsakas į Darnaus vystymosi darbotvarkę iki 2030 m.“
Taryba patvirtino Sąjungos ir jos valstybių narių įsipareigojimą visiškai, nuosekliai, visapusiškai, integruotai ir veiksmingai įgyvendinti Darbotvarkę iki 2030 m., glaudžiai bendradarbiaujant su partneriais ir kitais suinteresuotaisiais subjektais;
(7)
Europos Parlamento ir Tarybos direktyva 2014/95/ES (16) iš dalies pakeistos Direktyvos 2013/34/ES nuostatos dėl tam tikrų didžiųjų įmonių ir grupių nefinansinės informacijos atskleidimo.
Direktyva 2014/95/ES nustatytas reikalavimas įmonėms teikti informaciją bent apie aplinkos, socialinius ir darbuotojų reikalus, pagarbos žmogaus teisėms, kovos su korupcija ir kyšininkavimu aspektus.
Šiuo atžvilgiu Direktyva 2014/95/ES įmonės įpareigotos atskleisti informaciją apie šias atskaitomybės sritis: verslo modelį, politiką (įskaitant išsamių patikrinimų procesus), taikant tą politiką pasiektus rezultatus, riziką ir rizikos valdymą, su veikla susijusius pagrindinius veiklos rezultatų rodiklius;
(8)
daugelio suinteresuotųjų subjektų nuomone, terminas „nefinansinė informacija“ yra netikslus, visų pirma todėl, kad leidžia manyti, jog konkreti informacija nėra aktuali finansiniu požiūriu.
Tačiau tokia informacija įgyja vis daugiau svarbos finansiniu požiūriu.
Daugelis organizacijų, iniciatyvų ir specialistų, veikiančių informacijos apie tvarumą teikimo srityje, tai vadina „informacija apie tvarumą“.
Todėl vietoje „nefinansinės informacijos“ tinkamiau naudoti terminą „informacija apie tvarumą“.
Taigi, siekiant atsižvelgti į tą pasikeitusią terminologiją, Direktyvą 2013/34/ES reikėtų iš dalies pakeisti;
(14) OL C 76, 2020 3 9, p. 23.
(15) OL C 445, 2021 10 29, p. 94.
(16) 2014 m. spalio 22 d. Europos Parlamento ir Tarybos direktyva 2014/95/ES, kuria iš dalies keičiamos Direktyvos 2013/34/ES nuostatos dėl tam tikrų didžiųjų įmonių ir grupių nefinansinės ir įvairovės informacijos atskleidimo (OL L 330, 2014 11 15, p. 1).